NÁRODNÁ RADA SLOVENSKEJ REPUBLIKY

IV. volebné obdobie

### 405

## VLÁDNY NÁVRH

## Zákon

**z .................. 2007**

## o environmentálnom navrhovaní a používaní výrobkov využívajúcich energiu

## (zákon o ekodizajne)

Národná rada Slovenskej republiky sa uzniesla na tomto zákone:

1. § 1

(1) Tento zákon ustanovuje požiadavky na environmentálne navrhovanie a používanie výrobkov využívajúcich energiu, aby mohli byť uvedené na trh[[1]](#footnote-2)) alebo uvedené do prevádzky[[2]](#footnote-3)) s cieľom zabezpečiť voľný pohyb týchto výrobkov na vnútornom trhu.

(2) Tento zákon sa nevzťahuje na osobné dopravné prostriedky a nákladné dopravné prostriedky.

§ 2

Na účely tohto zákona sa rozumie

1. výrobkom
2. výrobok využívajúci energiu, ktorý po uvedení na trh alebo po uvedení do prevádzky spotrebúva elektrickú energiu, fosílne palivá alebo obnoviteľné zdroje energie, alebo
3. výrobok určený na tvorbu, prenos a meranie takejto energie, vrátane dielov závislých od dodávky energie a určených na začlenenie do výrobku využívajúceho energiu a uvedených na trh alebo uvedených do prevádzky ako samostatné diely pre konečných spotrebiteľov, ktorých environmentálne vlastnosti možno hodnotiť samostatne,
   1. súčiastkou alebo podzostavou časť výrobku, ktorá sa má začleniť do výrobku a ktorá sa neuvádza na trh alebo do prevádzky samostatne pre konečných spotrebiteľov, alebo ktorej environmentálne vlastnosti nemožno hodnotiť samostatne,
   2. materiálom materiál použitý počas životného cyklu[[3]](#footnote-4)) výrobku,
   3. navrhovaním výrobku súbor postupov, ktoré premietajú právne, technické, bezpečnostné, funkčné, trhové alebo iné požiadavky, ktoré výrobok musí spĺňať, do technickej špecifikácie výrobku,
   4. vplyvom na životné prostredie zmena životného prostredia, ktorá je úplne alebo čiastočne spôsobená výrobkom počas jeho životného cyklu,
   5. opätovným použitím činnosť, pri ktorej sa výrobok alebo jeho súčiastky po ukončení svojho prvého použitia použijú na ten istý účel, na ktorý boli vytvorené, vrátane nepretržitého používania výrobku, ktorý bol vrátený do zberne, distribútorovi, recyklovateľovi alebo výrobcovi, ako aj opätovné používanie výrobku po jeho renovácii,
   6. recykláciou opätovné spracovanie odpadového materiálu vo výrobnom procese na pôvodný účel alebo na iný účel okrem energetického zhodnotenia,
   7. energetickým zhodnotením použitie horľavého odpadu[[4]](#footnote-5)) ako prostriedku na vytvorenie energie prostredníctvom priameho spálenia s iným odpadom alebo bez neho, avšak s využitím vzniknutého tepla,
   8. environmentálnym profilom opis vstupov a výstupov súvisiacich s výrobkom počas jeho životného cyklu, ktoré sú významné z hľadiska jeho vplyvu na životné prostredie, ktoré sa vyjadrujú vo fyzikálnych veličinách a ktoré možno odmerať, a to v súlade s opatreniami vzťahujúcimi sa na výrobky,
   9. environmentálnou vlastnosťou výrobku výsledky riadenia environmentálnych aspektov[[5]](#footnote-6)) výrobku zo strany výrobcu, ako sú uvedené v technickej dokumentácii výrobku,
   10. zlepšením environmentálnych vlastností proces skvalitnenia niektorých alebo všetkých environmentálnych vlastností výrobku počas nasledujúcich generácií,
   11. ekodizajnom začlenenie environmentálnych aspektov do navrhovania výrobku s cieľom zlepšiť environmentálne vlastnosti výrobku počas celého životného cyklu,
   12. požiadavkou na ekodizajn požiadavka týkajúca sa výrobku alebo požiadavka týkajúca sa navrhovania výrobku, ktorá má zlepšiť jeho environmentálne vlastnosti alebo požiadavka na poskytnutie informácií týkajúcich sa environmentálnych vlastností výrobku,
   13. všeobecnou požiadavkou na ekodizajn požiadavka na základe environmentálneho profilu výrobku ako celku bez stanovených limitných hodnôt pre konkrétne environmentálne aspekty podľa prílohy č. 1,
   14. osobitnou požiadavkou na ekodizajn kvantifikovaná a merateľná požiadavka týkajúca sa jednotlivého environmentálneho aspektu výrobku, napríklad energetickej spotreby pri používaní vypočítanej na danú jednotku výstupného výkonu podľa prílohy č. 1,
   15. environmentálnym prvkom systému riadenia prvok systému riadenia a postupy, pomocou ktorých môže výrobca[[6]](#footnote-7)) preukázať, že výrobok spĺňa technické požiadavky,
   16. technickými požiadavkami požiadavky na ekodizajn výrobkov určených Európskou Komisiou (ďalej len „Komisia“) alebo ich environmentálne aspekty ustanovené osobitným predpisom.
4. § 3

(1) Výrobca6) alebo jeho splnomocnenec[[7]](#footnote-8)) (ďalej len „výrobca“) je povinný pred uvedením výrobku na trh alebo pred uvedením výrobku do prevádzky, zabezpečiť posúdenie zhody vlastností výrobku s technickými požiadavkami, vydať vyhlásenie o zhode,[[8]](#footnote-9)) umiestniť na výrobok označenie CE.[[9]](#footnote-10))

(2) Dovozca[[10]](#footnote-11)) je povinný pred uvedením výrobku na trh alebo pred uvedením výrobku do prevádzky zabezpečiť technickú dokumentáciu a vyhlásenie o zhode.

(3) Vyhlásenie o zhode sa môže týkať jedného alebo viacerých výrobkov.

(4) Vyhlásenie o zhode obsahuje

1. meno, obchodný názov a adresu výrobcu alebo meno, obchodný názov a adresu dovozcu, ak výrobok pochádza z tretích krajín,
2. opis typu výrobku postačujúci na jednoznačnú identifikáciu,
3. odkaz na použité harmonizované normy,[[11]](#footnote-12))
4. odkaz na iné použité technické normy a špecifikácie,
5. odkaz na iné uplatnené právne predpisy ustanovujúce umiestňovanie označenia CE,
6. označenie a podpis osoby oprávnenej konať za výrobcu.

(5) Umiestňovať na výrobok označenie, ktoré by mohlo významom alebo formou zavádzať spotrebiteľov a spôsobiť zámenu s označením CE je zakázané.

(6) Ak je výrobok určený priamemu spotrebiteľovi, výrobca a dovozca sú povinní poskytnúť informácie o spôsobe zaobchádzania, používania alebo recyklácie výrobku aj iným osobám vždy v štátnom jazyku,[[12]](#footnote-13)) alebo v inom úradnom jazyku. Ak je to možné, informácie musia byť uvedené priamo na výrobku alebo sa priložia k výrobku tak, aby spotrebiteľ mohol porovnať tieto aspekty výrobkov.

(7) Informácie podľa odseku 6 sú informácie pre

1. projektanta týkajúce sa výrobného procesu,
2. spotrebiteľa o dôležitých environmentálnych aspektoch a vlastnostiach výrobku, tak aby spotrebiteľ mohol porovnať tieto aspekty výrobkov,
3. spotrebiteľa o spôsobe inštalácie, používania a údržby výrobku s cieľom minimalizovať jeho vplyv na životné prostredie a zabezpečiť optimálnu životnosť, ako aj o spôsobe vrátenia výrobku po ukončení jeho používania a podľa potreby aj informácie o čase, po ktorý sú k dispozícii náhradné diely a možnosti aktualizácie výrobku,
4. spotrebiteľa o spôsobe bezpečného zneškodnenia výrobku, ak sa ho chce zbaviť ako odpadu,
5. osoby zaoberajúce sa demontážou, recykláciou alebo zneškodnením po uplynutí životného cyklu výrobku.

(8) Výrobca pri poskytovaní informácií podľa odsekov 6 a 7 zohľadní najmä predpokladaný typ spotrebiteľa výrobku a povahu informácií, ktoré treba poskytnúť, a či informácie nie je možné poskytnúť piktogramom, uznávaným kódom alebo inými názornými prostriedkami.

§ 4



(1) Ak výrobok spĺňa všetky požiadavky podľa osobitného predpisu[[13]](#footnote-14)) a na výrobku je označenie CE, nemožno zakázať, obmedziť alebo inak brániť uvedeniu takéhoto výrobku na trh alebo do prevádzky z dôvodu požiadaviek na ekodizajn podľa prílohy č. 1 časť 1.



(2) Nemožno zakázať vystavovanie výrobku, ktorý nie je v zhode s technickými požiadavkami na výstavách, obchodných veľtrhoch a predvádzacích akciách, ak je viditeľne označený, že nesmie byť uvedený na trh alebo uvedený do prevádzky, pokiaľ sa nezabezpečí zhoda výrobku s technickými požiadavkami.

(3) Výrobok, ktorému bola priznaná environmentálna značka,[[14]](#footnote-15)) spĺňa požiadavky na ekodizajn, ak tieto požiadavky spĺňa environmentálna značka.

(4) Výrobok navrhovaný a vyrobený v súlade s harmonizovanými normami, ktorých referenčné čísla boli uverejnené v Úradnom vestníku Európskej únie, sa považuje za výrobok, ktorý spĺňa všetky technické požiadavky ustanovené osobitným predpisom, ktorého sa tieto normy týkajú.

§ 5

(1) Výrobca musí vykonať posúdenie zhody výrobku s technickými požiadavkami technickou dokumentáciou podľa odsekov 2 až 4 alebo vykonaním environmentálnych prvkov podľa prílohy č. 2.

1. (2) Výrobca vyhotovuje technickú dokumentáciu, ktorá umožní posúdenie zhody výrobku s technickými požiadavkami. Výrobca v technickej dokumentácii zabezpečuje a vyhlasuje, že výrobok spĺňa technické požiadavky.
2. (3) Technická dokumentácia obsahuje
3. všeobecný opis výrobku využívajúceho energiu a jeho plánované použitie,
4. výsledky príslušných štúdií environmentálneho posúdenia vykonané výrobcom alebo odkazy na literatúru o environmentálnom posúdení alebo prípadové štúdie, ktoré výrobca používa pri hodnotení, dokumentovaní a určovaní konštrukčných riešení výrobku,
5. environmentálny profil výrobku,
6. prvky konštrukčnej špecifikácie výrobku týkajúce sa environmentálnych aspektov navrhovania výrobku,
7. zoznam príslušných technických noriem podľa § 3 ods. 3 písm. c), aplikovaných vcelku alebo čiastočne a opis prijatých riešení na splnenie technických požiadaviek v prípadoch, keď sa neuplatnili uvedené technické normy alebo keď sa tieto normy nevzťahujú na úplne všetky technické požiadavky,
8. kópie informácií týkajúcich sa environmentálnych aspektov navrhovania výrobku, ktoré sa poskytujú v súlade s požiadavkami špecifikovanými v § 3 ods. 6,
9. výsledky vykonaných meraní požiadaviek na ekodizajn výrobku vrátane podrobností o zhode týchto meraní v porovnaní s požiadavkami na ekodizajn ustanovenými osobitným predpisom.

(4) Výrobca je povinný zabezpečiť, aby výrobok bol vyrobený podľa konštrukčných špecifikácií podľa odseku 3 a v súlade so všetkými požiadavkami, ktoré sa na tento výrobok vzťahujú.

(5) Výrobca uchováva technickú dokumentáciu týkajúcu sa vykonaného posúdenia zhody a vydané vyhlásenie o zhode a dokumentáciu podľa prílohy č. 2 tak, aby boli k dispozícii orgánom dohľadu po dobu 10 rokov od vyrobenia posledného výrobku, na ktorý bolo toto vyhlásenie o zhode vydané.

(6) Ak je výrobok, na ktorý sa vzťahujú technické požiadavky navrhovaný organizáciou

registrovanou podľa osobitného predpisu[[15]](#footnote-16)) a navrhovanie výrobkov má v predmete registrácie, pri posudzovaní zhody výrobku postupuje táto organizácia podľa prílohy č. 2.

(7) Ak je výrobok, na ktorý sa vzťahujú technické požiadavky, navrhovaný organizáciou so systémom riadenia kvality v súlade s harmonizovanými normami,[[16]](#footnote-17)) ktorých referenčné čísla boli uverejnené v Úradnom vestníku Európskej únie a navrhovanie výrobkov má v predmete registrácie, má sa za to, že organizácia postupovala v súlade s prílohou č. 2.

§ 6

(1) Dohľad nad dodržiavaním povinností ustanovených týmto zákonom vykonáva Slovenská obchodná inšpekcia podľa osobitných predpisov.[[17]](#footnote-18))

(2) Ak má orgán dohľadu k dispozícii hodnoverné údaje o tom, že výrobok nespĺňa technické požiadavky ustanovené týmto zákonom, zabezpečí posúdenie zhody, a ak zistí, že výrobok nie je v zhode s technickými požiadavkami, zverejní túto skutočnosť a postupuje podľa osobitného predpisu.[[18]](#footnote-19))

(3) Orgán dohľadu informuje Ministerstvo hospodárstva Slovenskej republiky (ďalej len „ministerstvo“) o výsledkoch dohľadu nad trhom. Výsledky dohľadu oznámi ministerstvo Komisii.

(4) Ak orgán dohľadu zakáže výrobok uvádzať na trh alebo ho prikáže stiahnuť z trhu, ministerstvo o tom bez zbytočného odkladu informuje komisiu a ostatné členské štáty. Ministerstvo v informácii uvedie, či je nezhoda výrobku spôsobená nesplnením technických požiadaviek, nesprávnym uplatňovaním alebo nedostatkami harmonizovaných noriem.

# (5) Spotrebitelia[[19]](#footnote-20)) a iné fyzické osoby a právnické osoby môžu predkladať orgánu dohľadu a výrobcovi pripomienky a námietky k hodnoteniu zhody výrobku.

(6) Ak určená právnická osoba zistí, že harmonizované normy nespĺňajú všetky špecifické ustanovenia technických požiadaviek podľa osobitného predpisu, informuje o tom stály výbor. V informácii uvedie zistené skutočnosti.

§ 7

(1) Fyzická osoba – podnikateľ alebo právnická osoba sa dopustí správneho deliktu, ak

1. umiestni na výrobok označenie, ktoré významom alebo formou zavádza spotrebiteľov a môže spôsobiť zámenu s označením CE podľa § 3 ods. 5,
2. neposkytne informácie o výrobku podľa § 3 ods. 6 a 7,
3. nevykoná posúdenie zhody postupom podľa § 5 ods. 2 až 4.
4. (2) Za správny delikt podľa odseku 1 orgán dohľadu uloží pokutu od 10 000 Sk do 500 000 Sk.

(3) Pri ukladaní pokuty v medziach podľa odseku 2 orgán dohľadu prihliada na závažnosť správneho deliktu, spôsob jeho spáchania, čas trvania a jeho následky.

(4) Pokutu podľa odseku 2 môže orgán dohľadu uložiť do dvoch rokov odo dňa, keď sa o spáchaní správneho deliktu dozvedel, najneskôr však do štyroch rokov, keď bol správny delikt spáchaný.

(5) Na konanie podľa tohto zákona sa použije všeobecný predpis o správnom konaní.[[20]](#footnote-21))

§ 8

Týmto zákonom sa preberá právny akt Európskych spoločenstiev a Európskej únie uvedený v prílohe č. 3.

§ 9

Tento zákon nadobúda účinnosť 1. januára 2008.

1. ) § 2 ods. 1 písm. g) zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov. [↑](#footnote-ref-2)
2. ) § 2 ods. 1 písm. h) zákona č. 264/1999 Z. z. v znení neskorších predpisov. [↑](#footnote-ref-3)
3. ) § 2 ods. 1 písm. d) zákona č. 469/2002 Z. z. o environmentálnom označovaní výrobkov v znení zákona č. 587/2004 Z. z. [↑](#footnote-ref-4)
4. ) § 2 ods. 1 zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov. [↑](#footnote-ref-5)
5. ) § 2 ods. 1 písm. c) zákona č. 469/2002 Z. z. [↑](#footnote-ref-6)
6. ) § 2 ods. 1 písm. b) zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov. [↑](#footnote-ref-7)
7. ) § 2 ods. 1 písm. d) zákona č. 264/1999 Z. z. v znení neskorších predpisov. [↑](#footnote-ref-8)
8. ) § 13 zákona č. 264/1999 Z. z. v znení neskorších predpisov. [↑](#footnote-ref-9)
9. ) § 21 zákona č. 264/1999 Z. z. v znení neskorších predpisov. [↑](#footnote-ref-10)
10. ) § 2 ods. 1 písm. c) zákona č. 264/1999 Z. z. v znení neskorších predpisov. [↑](#footnote-ref-11)
11. ) § 5 ods. 5 zákona č. 264/1999 Z. z. v znení neskorších predpisov. [↑](#footnote-ref-12)
12. ) Zákon Národnej rady Slovenskej republiky č. 270/1995 Z. z. o štátnom jazyku Slovenskej republiky v znení neskorších predpisov. [↑](#footnote-ref-13)
13. ) Zákon č. 264/1999 Z. z. v znení neskorších predpisov. [↑](#footnote-ref-14)
14. ) § 2 ods. 2 zákona č. 469/2002 Z. z. [↑](#footnote-ref-15)
15. ) Nariadenie Európskeho parlamentu a Rady (ES) č. 761/2001 z 19. marca 2001, ktorým sa umožňuje dobrovoľná účasť organizácií v systéme spoločenstva pre ekologické riadenie a audit (EMAS) (Mimoriadne vydanie Ú. v. EÚ, kap. 13/zv. 26). [↑](#footnote-ref-16)
16. ) § 5 ods. 5 zákona č. 264/1999 Z. z. v znení neskorších predpisov. [↑](#footnote-ref-17)
17. ) § 2 písm. f) zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov. [↑](#footnote-ref-18)
18. ) § 20a, § 21 a § 24 zákona č. 250/2007 Z. z. [↑](#footnote-ref-19)
19. ) § 2 písm. a) zákona č. 250/2007 Z. z. [↑](#footnote-ref-20)
20. ) Zákon č. 71/1967 Zb. o správnom konaní (správny poriadok) v znení neskorších predpisov. [↑](#footnote-ref-21)